Source: https://cloudmania2013.com/tag/ofiterul-responabil-cu-protectia-datelor-personale/
Timestamp: 2019-01-16 03:30:13+00:00

Document:
Ofiterul responabil cu protectia datelor personale | cloud☁mania
Una dintre noutățile cu care a venit GDPR este obligativitatea numirii unui ofițer responsabil cu protecția datelor (DPO – Data Protection Offcier) al cărui rol principal este coordonare și supraveghere a implementării condițiilor de conformitate GDPR, precum și ca persoană de legătură între organizație și autoritatea de supraveghere.
Deși condițiile numirii unui DPO, sarcinile și competențele acestuia sunt stipulate destul de clar în Articolele 37 – 39 din noul Regulament, importanța strategică a acestei poziții face ca subiectul să fie în centrul atenției în toate discuțiile și recomandările legate de GDPR. În acest articol vom prezenta elementele esențiale legate de numirea DPO și vom încerca să lămurim câteva dintre aspectele cele mai controversate.
Când suntem obligați să numim un ofițer de protecție a datelor?
Potrivit GDPR, este obligatoriu ca anumiți operatori și persoane împuternicite de operatori să desemneze un ofițer de protecție a datelor (DPO). În această situație se află toate autoritățile și organismele publice, indiferent de tipul datelor prelucrate, precum și celelalte organizații care monitorizează în mod sistematic și pe scară largă persoanele fizice sau prelucrează categorii speciale de date cu caracter personal pe scară largă. Chiar și în situația în care GDPR nu impune în mod expres numirea unui DPO, organizațiile pot găsi ca fiind utilă desemnarea unui DPO în mod voluntar. Grupul de Lucru Articolul 29 („WP29”) încurajează aceste eforturi voluntare.
În conformitate cu Articolul 37, Aliniat 1 din GDPR, trebuie să desemnați un ofițer de protecție a datelor (DPO) dacă:
efectuați o monitorizare sistematică, la scară largă, a persoanelor (de exemplu, urmărirea comportamentului online);
faceți o prelucrare la scară largă a unor categorii speciale de date sau date referitoare la condamnările penale și infracțiunile.
Există însă cazuri în care un grup de organizații, cum ar fi de exemplu partenerii dintr-un lanț de distribuție, execută în mod frecvent activități comune care implică fluxuri de date ce pot fi controlate și monitorizate centralizat, la nivel de grup sau asociație de parteneri. În asemenea situații, puteți desemna un singur ofițer de protecție a datelor care să acționeze pentru un grup de organizații sau autorități publice, ținând cont de structura și dimensiunea acestora.
Alineatele 2 – 4 din Articolul 37: Desemnarea responsabilului cu protecţia datelor explicitează cele mai importante astfel de cazuri:
”(2) Un grup de organizații poate numi un responsabil cu protecţia datelor unic, cu condiţia ca responsabilul cu protecţia datelor să fie uşor accesibil din fiecare întreprindere.
(3) În cazul în care operatorul sau persoana împuternicită de operator este o autoritate publică sau un organism public, poate fi desemnat un responsabil cu protecţia datelor unic pentru mai multe dintre aceste autorităţi sau organisme, luând în considerare structura organizatorică şi dimensiunea acestora.
(4) În alte cazuri decât cele menţionate la alineatul (1), operatorul sau persoana împuternicită de operator ori asociaţiile şi alte organisme care reprezintă categorii de operatori sau de persoane împuternicite de operatori pot desemna sau, acolo unde dreptul Uniunii sau dreptul intern solicită acest lucru, desemnează un responsabil cu protecţia datelor. Responsabilul cu protecţia datelor poate să acţioneze în favoarea unor astfel de asociaţii şi alte organisme care reprezintă operatori sau persoane împuternicite de operatori.”
Potrivit aceluiași Articol 37, responsabilul cu protecția datelor este desemnat pe baza calităților profesionale și, în special, a cunoștințelor experților privind legislația și practicile privind protecția datelor și capacitatea de a îndeplini sarcinile menționate la Articolul 39. În anumite situații, agentul responsabil cu protecția datelor poate fi membru al personalului operatorului sau prelucrătorului sau poate îndeplini sarcinile pe baza unui contract de servicii externalizate. Controlorul sau procesatorul trebuie să publice datele de contact ale responsabilului cu protecția datelor și să le comunice autorității de supraveghere.
Care este rolul funcției de DPO?
Prin natura funcției și a împuternicirilor de care dispune, un DPO deține o poziție centrală, cu rol strategic, într-o organizație. Particularitățile și noutatea acestei poziții nasc o serie de întrebări care parțial sunt clarificate prin textul GDPR. La altele vom încerca să găsim noi răspunsul.
Potrivit Articolului 38: Funcţia responsabilului cu protecţia datelor, noi ca operatori trebui să ne asigurăm că responsabilul cu protecţia datelor ”este implicat în mod corespunzător şi în timp util în toate aspectele legate de protecţia datelor cu caracter personal”. Mai mult de atât, avem datoria să acordăm DPO tot sprijinul pentru îndeplinirea sarcinilor menţionate la Articolul 39, asigurându-i toate resursele necesare pentru buna executare a acestor sarcini. Printre aceste resurse se numără accesul la datele cu caracter personal şi la operaţiunile de prelucrare a acestora, cât și facilitarea accesului la resursele de instruire, pentru menţinerea cunoştinţelor sale de specialitate.
Un aspect foarte important și deci și foarte comentat legat de poziția DPO în cadrul unei organizații este autonomia acestuia în problemele de siguranța a datelor. Așa cum zice Articolul 38, Alineatul 3: ”Operatorul şi persoana împuternicită de operator se asigură că responsabilul cu protecţia datelor nu primeşte niciun fel de instrucţiuni în ceea ce priveşte îndeplinirea acestor sarcini.” Cum spuneam, această poziție privilegiată a generat numeroase discuții și nelămuriri privitoare la poziționarea acestei funcții în relațiile cu structurile de management și celelalte linii de business.
Nedumeririle sunt și mai mult accentuate de prevederea regulamentului prin care un DPO nu poate fi demis sau sancţionat de către operator pentru îndeplinirea sarcinilor sale. Responsabilul cu protecţia datelor răspunde direct în faţa celui mai înalt nivel al conducerii operatorului sau persoanei împuternicite de operator. Cele mai frcvente întrebări sunt legate de ce se întâmplă în situația în care sfaturile sau recomandările DPO sunt depășite sau eronate, ceea ce atrage vulnerabilități în privința rotecției datelor. Un alt rol critic al DPO este acela de a prelua comunicarea cu persoanele vizate, în cazul în care acestea se prevalează de exercitarea drepturilor lor, în temeiul prezentului regulament.
Un alt punct important, în special în situația în care DPO își exercită activitățile ca extern, pentru una sau mai multe companii, este obligaţia de a respecta secretul și confidenţialitatea în ceea ce priveşte îndeplinirea sarcinilor sale. E clar că acest lucru trebuie reglementat printr-o secțiune specială a contractului individual de muncă sau a contractului de prestări de servicii. Astfel de reglementări trebuie să menționeze explicit care sunt categoriile de informații la care DPO are dreptul de acces, care este rolul său în prelucrarea efectivă a datelor și cum poate gira acesta condițiile asumate de organizație prin limitarea volumului de date procesate, siguranța comunicării sau a stocării.
Potrivit Alineatului 6 din Articolul 38: ”Responsabilul cu protecţia datelor poate îndeplini şi alte sarcini şi atribuţii. Operatorul sau persoana împuternicită de operator se asigură că niciuna dintre aceste sarcini şi atribuţii nu generează un conflict de interese.” Dar înainte de alte comentarii, haideți să vede care sunt sarcinile de bază ale unui DPO.
Ce atribuții aveți în calitate de DPO?
Condițiile minime pe care trebuie să le asigurați dacă aveți funcția de DPO sunt definite în Articolul 39:
Să informați și să consiliați organizația și angajații cu privire la obligațiile de a respecta GDPR și alte legi privind protecția datelor;
Să monitorizați respectarea GDPR și a altor legi privind protecția datelor, inclusiv gestionarea activităților interne de protecție a datelor;
Să consiliați activitățile organizației ce au legătură cu evaluările de impact privind protecția datelor;
Să instruiți personalul și să efectuați audituri interne;
Să fiți primul punct de contact pentru autoritățile de supraveghere și pentru persoanele fizice ale căror date sunt prelucrate (angajați, clienți etc.).
Dar poate cel mai important aspect al acestor atribuții este legat de faptul că, în îndeplinirea sarcinilor dvs. de DPO, trebuie să ţineți seama, în mod corespunzător (zice legea), dar cu maximă responsabilitate (zic cele mai bune practici) de riscul asociat operaţiunilor de prelucrare. Și aici trebuie să țineți seama atât de natura și de domeniul de aplicare, cât și de contextul şi scopurile prelucrării.
De ce calificare am nevoie pentru a deveni ofițer de protecție a datelor?
Responsabilul cu protecția datelor trebuie să aibă calitățile profesionale și cunoștințele profesionale adecvate recunoscute de legislația privind protecția datelor. În prezent, nu există o cerință expresă de a deține o anumită calificare sau certificare. Cu toate acestea, deținerea unei certificări în conformitate cu GDPR este o modalitate eficientă de a demonstra cunoștințele experților. Conform GDPR, ca DPO trebuie să beneficiați de toate condițiile și tot suportul organizației pentru a avea acces la cele mai performante resurse de instruire.
Recomandările Grupului de lucru Articolul 29
Printre numeroasele informații, ghiduri, texte de lege și documente extrem de utile publicate pe site-ul Autorității Naționale de Supraveghere a Prelucrării Datelor cu Caracter Personal (ANSPDCP) poate fi găsit și descărcat ”Ghidul privind Responsabilul cu protecția datelor (‘DPO’). Publicat de grupul de lucru Articolul 29 în decembrie 2016 și revizuit în aprilie 2017, acest ghid are menirea de a oferi tuturor operatorilor informațiile cele mai pertinente privind necesitatea numirii unui responsabil cu protecția datelor, precum și principalele atribuții ale acestora.
Cu toate că Directiva 95/46/CE3 (încă aflată în vigoare) nu impune niciunei organizații să numească un DPO, această practică de numire a unui DPO s-a dezvoltat, de-a lungul anilor, în mai multe state membre. Anterior adoptării RGPD, grupul de lucru Articolul 29 a susținut că DPO reprezintă un punct important al responsabilității și că numirea unui DPO poate facilita respectarea și, în plus, poate reprezenta un avantaj competitiv pentru companii.
Care sunt situațiile în care poate apărea conflictul de interese?
Iarăși un aspect important și mult discuta și comentat privitor la rolul și atribuțiile DPO în cadrul unei organizații. Iată câteva considerații privitoare la Conflictul de interese extrase din Ghidul menționat mai sus.
Articolul 38, Alineatul 6 din GDPR permite DPO „să îndeplinească și alte sarcini și atribuții”. Cu toate acestea, este nevoie ca organizația să se asigure că „niciuna dintre aceste sarcini și atribuții nu generează un conflict”. Absența conflictului de interese este strâns legată de obligația de a acționa în mod independent. Cu toate că îi este permis să aibă și alte funcții, acestuia îi pot fi încredințate alte sarcini și atribuții cu condiția ca acestea să nu dea naștere unor conflicte de interese.
Acest lucru se referă mai ales la faptul că rolul de DPO nu presupune și libertatea de a stabili scopurile și mijloacele de prelucrare a datelor cu caracter personal. Acest lucru trebuie luat în considerare de la caz la caz, ținându-se cont de structura organizațională specifică fiecărei organizații. Ca regulă generală, funcții din cadrul organizației cu care poate intra în conflict pot include funcții de conducere (cum ar fi director executiv, director operațional, director financiar, șeful serviciului medical, șeful departamentului de marketing, șef departamentului de resurse umane sau șeful departamentului IT), dar, în același timp, și alte funcții inferioare dacă acestea conduc la posibilitatea de a stabili scopurile și mijloacelor de prelucrare.
În plus, un conflict de interese poate apărea, în situația în care un DPO extern este rugat să reprezinte operatorul sau persoana împuternicită de operator în instanță, în cazurile care implică probleme de protecție a datelor. În funcție de activitățile, dimensiunea și structura organizației, o bună practică pentru operatori și persoanele împuternicite de operatori ar putea fi:
să identifice funcțiile ce ar fi incompatibile cu funcția de DPO;
să elaboreze norme interne pentru a evita conflictele de interese;
să includă o explicație mai generală cu privire la conflictele de interese;
să declare că DPO nu are niciun conflict de interese în ceea ce privește funcția sa;
să includă garanții în normele interne ale organizației și să se asigure că anunțul de post vacant pentru funcția de DPO sau contractul de prestări servicii este suficient de precis și detaliat pentru a evita conflictul de interese.
În acest context, trebuie avut în vedere faptul că respectivele conflicte de interese mai pot lua diverse forme în funcție de faptul dacă DPO este recrutat intern sau extern.
Concluzionând, indiferent de organizație, sunteți liberi să numiți DPO, cu condiția să dispuneți de resurse pentru această poziție, iar persoana desemnată să aibă abilități suficiente pentru a-și îndeplini obligațiile stipulate de GDPR. Deși legea spune clar care sunt cazurile în care trebuie obligatoriu numit un DPO, conform grupului de lucru Articolul 29, în cazul în care considerați necesar, este recomandabil să numiți un DPO, care să corespundă tuturor condițiilor discutate până acum. Obligațiile GDPR sunt de așa natură încât o consiliere și un sprijin pe care le avem la îndemână, din partea unui specialist în protecția datelor, pot fi un pas esențial pentru gestionare a riscurilor.
Urmăriți articolele publicate în cadrul inițiativei GDPR Ready! În următorul material ne vom ocupa de condițiile de numire ale unui Data Protection Officer (DPO), precum și principalele sarcini ale acestuia.
”Cele mai frecvente întrebări și răspunsuri despre GDPR”
Vă interesează o recomandare pentru cursuri DPO? Completați formularul de mai jos și veți fi contactați.
Nota Confidențialitate: Completând acest formular vă dați acordul pentru a fi contactați în scopul discutării ofertelor de cursuri DPO. Datele Dvs. personale incluse in acest formular vor fi prelucrate doar în scopul pentru care au fost încredințate. Citiți mai mult în Politica de Confidentialitate.
Filed under ☁ ABC, ☁ Digital Transformation, ☁ GDPR Ready Tagged with Atributii DPO, Cand numim un DPO?, Conflicte de interes DPO, DPO, Functia DPO, GDPR Explicitat, Ofiterul responabil cu protectia datelor personale, Regulament 2016 -679
eugdpr.org/#.WSVDVczX9jU.…

References: Articolul 29
 Articolul 37
 Articolul 37
 Articolul 39
 Articolul 39
 Articolul 38
 Articolul 38
 Articolul 39
 Articolul 29
 Articolul 29
 Articolul 29

Articolul 38
 Articolul 29